Tlačová správa: **Rada vyhovela desiatim žiadostiam rádií o výnimky na kvóty pre slovenské hudobné diela**

*Bratislava, 12. 4. 2016*

Rada pre vysielanie a retransmisiu dnes **rozhodla o všetkých žiadostiach**, ktoré jej v súvislosti s povinnosťou hrať stanovený podiel slovenských hudobných diel doručili rozhlasoví vysielatelia. So žiadosťou o výnimku sa na Radu obrátili dvanásti vysielatelia komerčných rádií aj verejnoprávny Rozhlas a televízia Slovenska, ktorý žiadal o udelenie výnimky pre štyri programové okruhy.

V prípade trinástich rádií vysielatelia žiadali o výnimku pre kvóty na slovenskú hudbu aj podiely novej hudby, v troch prípadoch Radu požiadali len o udelenie výnimky z povinnosti hrať nové slovenské hudobné diela. **Rada úplne alebo čiastočne vyhovela desiatim žiadostiam; šesť žiadostí zamietla.** Popri vysielateľoch, ktorí Radu o výnimky vôbec nepožiadali, tak **budú musieť zákonom stanovený podiel slovenských diel dodržiavať** aj rádia EXPRES, FUN RADIO, Europa 2, Rádio One a Rádio Košice, ktorých vysielatelia Radu žiadali o plošnú výnimku, aj Rádio Regina, ktorého požiadavke na výnimku z podielu nových hudobných diel Rada nevyhovela.

Čiastočne Rada vyhovela žiadostiam vysielateľov rozhlasových okruhov Radio One Retro a Rádio Vlna, na ktorých sa nebude vzťahovať povinnosť hrať nové slovenské diela. Žiadostiam vysielateľov Rádio Anténa Rock, Rocková republika, Radio One Rock, ALIGATHOR – CLASSIC ROCK RADIO, Rádio Devín a Rádio Patria Rada vyhovela v plnom rozsahu, preto **nebudú musieť vo svojom vysielaní vyhradiť stanovený podiel slovenským ani novým hudobným dielam**. Vysielatelia Rádia Best FM a Rádia Pyramída požadovali len úľavu z povinnosti týkajúcej sa nových slovenských hudobných diel; ich žiadostiam Rada tiež vyhovela.

**Výnimky Rada udelila na obmedzenú dobu do 31. decembra 2016.**

*Prehľad rozhodnutí o jednotlivých žiadostiach a udelených výnimkách*

|  |  |  |
| --- | --- | --- |
| **Žiadateľ** | **Slovenské diela** | **Nové slovenské diela** |
| Rádio Anténa Rock | GES Slovakia, s.r.o. | udelená výnimka | udelená výnimka |
| Rocková republika | C.S.M. group s.r.o. | udelená výnimka | udelená výnimka |
| Radio One Rock | RADIO ONE ROCK, s.r.o. | udelená výnimka | udelená výnimka |
| ALIGATOR – CLASSIC ROCK RADIO | Radio ON s.r.o. | udelená výnimka | udelená výnimka |
| Rádio Devín | RTVS | udelená výnimka | udelená výnimka |
| Rádio Patria | RTVS | udelená výnimka | udelená výnimka |
| Rádio Pyramída | RTVS | nepožiadal | udelená výnimka |
| Rádio Best FM | Best FM Media spol. s r.o.  | nepožiadal | udelená výnimka |
| Radio One Retro | RADIO ROCK, s.r.o. | žiadosť zamietnutá | udelená výnimka |
| Rádio Vlna | CORPORATE LEGAL, s. r. o.  | žiadosť zamietnutá | udelená výnimka |
| EXPRES | D.EXPRES, k.s. | žiadosť zamietnutá | žiadosť zamietnutá |
| FUN RADIO | RADIO, a.s.  | žiadosť zamietnutá | žiadosť zamietnutá |
| Europa 2 | EUROPA 2, a.s.  | žiadosť zamietnutá | žiadosť zamietnutá |
| Rádio One | RADIO ONE, s.r.o. | žiadosť zamietnutá | žiadosť zamietnutá |
| Rádio Košice | Marek Petráš  | žiadosť zamietnutá | žiadosť zamietnutá |
| Rádio Regina | RTVS | nepožiadal | žiadosť zamietnutá |

 Povinnosť hrať stanovený podiel slovenských hudobných diel a nových hudobných diel vyplýva vysielateľom zo zákona o vysielaní a retransmisie od 1. apríla 2016. Vysielatelia s licenciou musia v súčasnosti slovenským dielam vyhradiť najmenej 20 percent, verejnoprávny rozhlas 30 percent času vysielania hudobných diel za kalendárny mesiac.
Od januára 2017 sa kvóta zvyšuje na 25 percent času v prípade komerčných rádií a 35 percent času v prípade okruhov verejnoprávneho vysielateľa. Do stanoveného podielu za jednotlivé kalendárne mesiace sa zarátavajú len hudobné diela zaradené do vysielania v čase od 6. do 24. hodiny. Najmenej pätinu vysielaných slovenských hudobných diel musia tvoriť nové hudobné diela, teda nie staršie ako 5 rokov.

Kontakt pre médiá:

Mgr. Lucia Jelčová, PhD.

hovorkyňa

Rada pre vysielanie a retransmisiu

tel.: +421 2 20 90 65 03

mobil: +421 918 696 286

mail: lucia.jelcova@rvr.sk